แนวโน้มดัชนีเช้าพักฐานรอจังหวะปรับขึ้นใหม่
นักวิเคราะห์ฯคาดตลาดหุ้นไทยเช้านี้มีทิศทางของการปรับฐานต่อจากเมื่อวานนี้ หลังจากที่ได้ปรับตัวขึ้นมามากถึงระดับหนึ่งแล้ว ด้านตลาดต่างประเทศยังไร้ปัจจัยหนุน เหตุกังวลเสถียรภาพธนาคารในยุโรป&nbsp;
8 ก.ย. 2553

นักวิเคราะห์ฯคาดตลาดหุ้นไทยเช้านี้มีทิศทางของการปรับฐานต่อจากเมื่อวานนี้ หลังจากที่ได้ปรับตัวขึ้นมามากถึงระดับหนึ่งแล้ว ด้านตลาดต่างประเทศยังไร้ปัจจัยหนุน เหตุกังวลเสถียรภาพธนาคารในยุโรป 
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้ภาพรวมเป็นทิศทางของการปรับฐาน ซึ่งถือเป็นเรื่องที่คาดเดาได้ เนื่องจากตลาดฯปรับตัวขึ้นมามากแล้วในช่วงที่ผ่านมาเข้าสู่ overbought จึงเป็นเรื่องปกติที่จะมีแรงขายทำกำไรออกมา เห็นได้จากวานนี้หุ้นตัวใหญ่อย่าง PTT และ SCC ถูกขายออกมามาก เพราะราคาปรับขึ้นมามาก
ประกอบกับ ปัจจัยภายนอกในวันนี้ดูไม่ค่อยดี เนื่องจากตลาดกลับมามีความกังวลเรื่องเสถียรภาพของธนาคารในยุโรป จึงทำให้ตลาดหุ้นทั่วโลกมีการขายทำกำไรออกมา ทั้งในส่วนของตลาดหุ้นดาวโจนส์และตลาดหุ้นอื่นในภูมิภาคเอเชียที่เช้านี้เปิดมาไม่ค่อยสดใส โดยปรับตัวลดลงเป็นส่วนใหญ่
อย่างไรก็ตาม มองว่าการที่ตลาดฯบ้านเราปรับขึ้นมาค่อนข้างมากในช่วงที่ผ่านมา เพราะมาจากแรงซื้อจากนักลงทุนต่างชาติ หากนักลงทุนต่างชาติไม่ได้มีการขายต่อเหมือนเมื่อวานนี้ที่มีการขายออกมาประมาณ 500 ล้านบาท ก็คิดว่าตลาดฯคงเป็นแค่การพักตัวและรอจังหวะปรับขึ้นมาใหม่  สำหรับการลงทุนแนะให้ถือเงินสดเพื่อรอดูจังหวะตลาดปรับขึ้นมาใหม่ค่อยเข้ามาลงทุน พร้อมให้แนวรับ 910-900 จุด แนวต้าน 930 จุด